চৈত্র সংক্রান্তি নবান্ন, মহরম পূর্বে লাঠিখেলা লৌকিক অনুষ্ঠান বা উৎসবের সাথে সঙ্গতি রেখে আজও গান গাওয়া হয়, কবিতা, ছড়া, পাশাপাশি লোক খেলার মধ্যে ষাঁড়ের লড়াই, নৌকা বাইচ, হাডুডু খেলা, মোরগের লড়াই, কুস্তি, লাঠিখেলা আয়োজন করা হয়। হিন্দু-মুসলিম সম্প্রীতির লৌকিক ক্রিয়া অনুষ্ঠান হলো পুঁথি পাঠের আসর। এ জেলার প্রত্যেক উপজেলাতে পুঁথি পাঠের রেওয়াজ প্রচলিত আছে। এ জনপদে চিরায়ত ঐতিহ্যের মধ্যে পুঁথি পাঠ অনাড়ম্বর প্রয়াস। তার জন্য পূর্ব প্রস্তুতির প্রয়োজন পড়ে না। লৌকিক প্রেমযুদ্ধ, পৌরাণিক মিথ পুঁথির উপজীব্য বিষয়। পুঁথির মধ্যে দৌলত কাজীর লাইলী মজনু(১৫৭৫) শাহ মোহাম্মদ সগীরের ইউসুফ- জুলেখা (১৩৮৯-১৪১০), মুহাম্মদ কবীরের মধুমালতী (১৭৩৯), আলাউলের পদ্মাবতী (১৬৫৯)। ইসলামিক যুদ্ধের পটভূমিকায় রচিত সৈয়দ সুলতানের রসুল বিজয়, শহীদে কারবালা, ওয়াহেদ আলীর জঙ্গনামা। এ অঞ্চলে যে সকল পুঁথি পাঠ করা হয় ঐসব পুঁথি মুলতঃ লৌকিক প্রেম, ধর্মযুদ্ধ, নবীচরিত ও পৌরাণিক মিথাশ্রিত। এ অঞ্চলের সংস্কৃতি লোক ঐতিহ্য নির্ভর। এ সংস্কৃতির চর্চাকারীর বৃহৎগোষ্ঠীই বসবাস করে গ্রামে। কবি নজরুলকে যতটা জানে শহরের মানুষ তাঁর চেয়ে অনেক বেশি চিনে-জানে সৈয়দ শাহনূর, রাধারমণ, হাছন রাজা, শাহ আব্দুল করিমকে। গীতপ্রধান এ অঞ্চল সমগ্র দেশে স্বতন্ত্রভাবে পরিচিত শুধু লোককবি, আউল-বাউল ও পীর ফকিরদের অবদানের জন্যে। তিনশতাধিক লোককবির জন্মভিটা এ সুনামগঞ্জ জেলা। সে সাথে ধান পাথর। এখনও এ জনপদে ষাট হাজারের বেশী লোকগান পড়ে আছে। এছাড়াও এ অঞ্চলে জারী-সারি, ভাটিয়ালি, বিয়ের গান, বেদের গান, ফকিরি গান, ঘাটুগান, মালজোড়া গান, ধামাইল গান লোক ঐতিহ্যের সাঙ্গেতীক ধারা। প্রবাদ-প্রবচন, ডাকের কথা, ছিলক, কিচ্ছাকাহিনী আজও লোকমুখে শোনা যায়। উপযুক্ত ধারার অনেক লোকজ উপাদান লোকচক্ষুর অন্তরালে পড়ে আছে। প্রত্নতাত্ত্বিক উপাদান হিসেবে প্রাচীন জমিদার বাড়ি, লাউরের ধ্বংসাবশেষ, প্রাচীন মসজিদ রয়েছে। লোক ঐতিহ্যের স্মারক হিসেবে শিল্পী, সাহিত্যিক, লোক কবিদের ব্যবহৃত জিনিসপত্র এখনও পরিত্যাক্ত অবস্থায় মাঠে পড়ে আছে। যে শিল্প সংস্কৃতির উপাদান গুলো জীবন নির্বাহে ও বিনোদনে উৎস হিসেবে মানুষজনের বিবেচিত, সেসব উপাদানগুলো জেনে শুনে হারাতে রাজী নয় এ প্রজন্ম। মহান ভাষা ও মুক্তিযুদ্ধ আমাদের জাতীয় জীবনে শুধু ত্যাগের ইতিহাসই নয়, মুক্তিযুদ্ধ রক্তস্নাত শানিত জীবনের শিল্পবটে। যুদ্ধ জয়ের গল্প শুধুই যে কাগজে ছেপেছে তা নয় যুদ্ধের পটভূমি নিয়ে এখন প্রজন্মরা আঁকতে জানে ছবি। সুতরাং জীবনের জন্যে শিল্পচর্চার গুরুত্বকে খাটো করে দেখা মোটেই শোভনীয় নয়। শিল্পসংস্কৃতির নানা উপাদানকে সংরক্ষণ করার মানসে আমাদের এগিয়ে যেতে হবে আগামীর পথে। কারণ ইতিহাস যদি মানুষকে কাছে টানতে না পারে মানুষ কখনোই ইতিহাস তৈরী করতে পারবে না। চোখের দেখা থেকে মনের চক্ষু খুলে যেতে পারে- এ সুবাদে আলোকিত হয়ে ওঠতে পারে এ জনপদের মানুষ, আর দেরী নয়, এখনও চোখের সামনে বা অগোচরে যা কিছুই পড়ে তুচ্ছ না ভেবে হাতে তুলে নিতে ব্রতী সবাই। ঐতিহ্য সংস্কৃতির স্বতন্ত্র আড়ত হিসেবে শিল্প সংস্কৃতির ইতিহাস বিবেচনায় সম্প্রতি শিল্প-সংস্কৃতি ও লোকায়ত ঐতিহ্য সংরক্ষণ করার অভিপ্রায় নিয়ে যুদ্ধ জয়ের দিন ১৬ ডিসেম্বর ২০০৮ খ্রি. সবার জন্য একটি স্বতন্ত্র মিউজিয়াম গড়ে তোলা হয়েছে। জেলা প্রশাসন এ উদ্যোগ বাস্তবায়ন করায় সুধী সমাজের দৃষ্টি আকর্ষণ করতে সমর্থ হয়েছে।